
Testtartási elváltozással rendelkező úszók kollektív szárazföldi edzésprogramjának hatásai

Kulcsszavak: testtartás; korrekció; mozgásprogram; tartásirendellenesség; tartásjavítás
Bevezetés és célkitűzés:
Kutatásomban a rendszeresen úszóedzésre járó gyerekek tartási rendellenességbéli érintettségét, ezek szárazföldi tartáskorrekciós gyakorlatokkal történő korrigálhatóságát vizsgáltam. A kutatásom legfőbb célja a saját tanítványaim életminőségének javítása,  gerincük állapotának felmérése, értékelése volt.
Anyag és módszer:
A kutatást a KÚE-be járó gyerekek (n = 16, 10 fiú, 6 lány; 8-15 év) körében végeztük, 2024. 05.-10.-ig. A minta jellemzői: hetente minimum három úszóedzés; azonos tudásszint; gerincegérrel kiszűrt mobilitási vagy stabilitási probléma. Az úszók, a bemeneti gerincegeres vizsgálattal feltárt elváltozásoknak megfelelő tartáskorrekciós mobilizáló és erősítő gyakorlatokat végeztek 4 hónapon át, edzésenként 15 percben. A kimeneti mérés a bemenetivel azonos protokollal történt.
Eredmények és következtetés:
H1: Rendszeresen sportoló gyerekek, ezért kevés kirívó esetet mérünk- nem igazolódott be.
A mintakiválasztáskor megmért 26 gyermekből 16-nál volt valamilyen tartási rendellenesség. Ez egybeesik Balinska és mtsai. (2025) eredményeivel, akik 47 fő 10-12 éves sportoló gyermek között az úszóknál 7 %-ban találtak tartási rendellenességeket. A kutatás tehát rávilágít arra, hogy a sportoló gyerekek körében ugyanúgy jelen van ez a probléma.
H2: Az általunk észrevett tartáshibák valid mérőeszközzel igazolhatóak - beigazolódott.
A gerincegérrel végzett méréssel alátámasztottam, hogy az általam észrevett hanyag tartás, tartásgyengeség, valóban fennáll, még ha nem is esik kóros tartományba.
H3: A kiszűrt tartási elváltozásokra kidolgozott korrekciós mozgásprogram javulást fog eredményezni - beigazolódott.
Az intervenció a stabilitási értékekben szignifikáns javulást eredményezett (t(15) = -3.28, p = .005). A testtartásparaméter adatok nem adtak szignifikánsan növekedő eredményt (t(15) = -1.02, p = .325), azonban a felső kvartilisban 83.2-ről 86.5-re és alsó kvartilisban is 69,8-ról 72.0-ra növekedtek az értékek, a minimum 53.0-ról 58.0-ra és maximum értékben is 90.0-ról 92-re, felfelé ívelő, pozitív változás állt be, ahogy a medián elhelyezkedéseben is, 76.0-ról 79.0.
Az intervencióval változás indult el a gyermekek állapotában, a továbbiakban a hangsúly a folyamatosságra és a hosszabb időtartamra helyezendő. A növekedési tényező monitorozása kulcsszerepet játszik ebben az esetben, főleg a 12-15 éves korosztályban, ők lesznek veszélyeztetettségi helyzetben.



